Arno Carstens se hofsaak wéér uitgestel | Maroela Media
Sy hofsaak is Dinsdag uitgestel ná omvattende wetenskaplike getuienis van 'n forensiese toksikoloog. Tim Lourens, hoof van die departement forensiese toksikologie by die Universiteit van Pretoria, het gesê sy onafhanklike analise van die bloedalkoholvlak stem ooreen met die staat se uitslag.
Die bloedmonster is van Carstens geneem toe hy nagenoeg drie jaar gelede in hegtenis geneem is nadat hy glo onder die invloed van alkohol bestuur het. Hy het onskuldig gepleit op 'n aanklag van dronkbestuur, alternatiewelik om met 'n bloedalkoholvlak van 0.20 persent te bestuur. Die 0.20%-vlak is bepaal deur die staat se analise. Die wettige perk is 0.05%.
Lourens se getuienis is onder kruisverhoor bevraagteken deur Carstens se regspan wat volgende jaar hul eie kundige sal roep.
Carstens se prokureur, Milton de la Harpe, het dit aan Lourens gestel dat forensiese mediese literatuur bewys dat die kunstenaar se gedrag tydens en ná sy inhegtenisneming nie pas by iemand met 'n bloedalkoholvlak van 0.20% nie. De la Harpe het aangevoer dat Carstens 'n spraakgebrek sou hê, sy spiere sou aangetas gewees het en hy sou geheueverlies gehad het. Hy het egter ten volle met die polisiebeamptes saamgewerk en nie soos 'n man opgetree wat só 'n hoë vlak van alkohol in sy sisteem het nie.
Lourens het aan die hof gesê hy het nie vir sulke vrae voorberei nie, maar gesê daar is tye wanneer die kliniese prentjie nie met die analise ooreenstem nie.